recursal/SuperWikiNEXT-32B huggingface dataset:
**Zvonimir tacı** ― 1076—1089-cu illərdə hakimiyyətdə olan xorvat hökmdarı Zvonimirə məxsus tutya, sonradan itirilmişdir.

Yaranması
---------

Dmitar Zvonimir tacı skeptron ilə birlikdə Roma papası VII Qriqoridən aldı.

Hakimiyyətin legitimləşdirilməsində rolu
----------------------------------------

Zvonimirin tacqoyma mərasimi
Tacqoyma Zvonimirin əvvəlki *dux* əvəzinə daha böyük titul olan *rex*-i almasına imkan verdi. Ancaq eyni zamanda, tacı alması nəticəsində Papa ilə münasibətləri daha çox vassal münasibətlərinə bənzəməyə başladı. Mənşə baxımından, Zvonimirin xorvat taxt-tacına olan haqqı nə qədər böyük olduğu aydın deyil, ona görə onun hökmdarlığının əlavə gücləndirilməsinə ehtiyacı ola bilərdi.

Sonrakı taleyi
--------------

Orta əsr tacı Zvonimirin ölümündən sonra başlayan iğtişaş dövrü zamanı itirilmişdir, Macarıstan və Xorvatiyanın şəxsi birliyinin başlamasından sonra isə xorvat tacı rolunu Müqəddəs İştvan tacı öz üzərinə aldı. XIX əsrdə ayrı xorvat tacının mövcud olması fikri Xorvatiya suverenliyinin tərəfdarları arasında populyarlaşdı, məsələn bu cür düşüncələrə Franyo Raçkinın idealist yazılarında rasta gəlmək olar. Zvonimir (və ya ona daha çox deyildiyi kimi Tomislav) tacının şəkilləri şücaətli keçmiş haqqında xatirələri gücləndirirdi. Bu, 1925-ci ildə xorvat dövlətçiliyinin ildönümünün qeyd edildiyi zaman xüsusilə aktual oldu. Müstəqil Xorvatiya Dövlətinin yaranması ilə prototipindən fərqlənən yeni "Zvonimir tacı" hazırlandı. Həmçinin, eyni adlı orden və medal da təsis olundu. Lakin Kral II Tomislav heç vaxt bu tacla taclandırılmamışdır.

Görüntüsü
---------

* Split şəhərində relyef üzərində aşkar olunan tacın 11-ci əsrə aid şəkliSplit şəhərində relyef üzərində aşkar olunan tacın 11-ci əsrə aid şəkli
* Tacın müasir heraldika görüntüsüTacın müasir heraldika görüntüsü

İstinadlar
----------

1. ↑  "Иловайский Д. И. Древняя история. Средние века. Новая история". 2017-06-12 tarixində arxivləşdirilib. İstifadə tarixi: 2021-04-14.
2. ↑  "Общественная мысль славянских народов в эпоху раннего Средневековья". 2017-08-25 tarixində arxivləşdirilib. İstifadə tarixi: 2021-04-14.
3. ↑  Рачкий // Энциклопедический словарь Брокгауза и Ефрона : в 86 т. (82 т. и 4 доп.). — СПб. 1890—1907.
4. ↑  "Jareb M. «Old-croatian Crown», or the construction and use of a national and political symbol from the late 19th century to the World War II". 2017-08-25 tarixində arxivləşdirilib. İstifadə tarixi: 2021-04-15.
**Boris Traykovski adına İdman Mərkəzi** (mak. Спортскиот центар „Борис Трајковски") — Şimali Makedoniyanın Skopye şəhərində çox funksiyalı idman arenası. Arena 2004-cü ildə təyyarə qəzasında həlak olan ölkənin keçmiş prezidenti Boris Traykovskinin şərəfinə adlandırılıb. Həndbol matçları zamanı 6 min, basketbol oyunları zamanı 8 min və konsertlər zamanı on min tamaşaçı tutumuna sahib olur.

Şimali Makedoniyanın Basketbol (kişilər və qadınlar), Həndbol (kişilər) və Voleybol üzrə milli komandasının ev sahibliyi etdiyi areanadır. Tamaşaçı oturacaqlarından başqa dörd restoran və idman barı da vardır. Avropa Qadınlar Həndbol Çempionatı 2008 areanada keçirilmişdi.

Tarix
-----

İdman mərkəzinin tikintisinə 2004-cü ilin iyun ayında başlanılır. İdarəetmə planına əsasən, yeni bir idman kompleksinin tikilməsi bir il ərzində başa çatdırılmalı idi. Amma əslində tikinti prosesində gözlənilməz problemlər yarandı və başa çatma müddəti bir neçə dəfə təxirə salındı. Təməl çuxurunu qazarkən, inşaatçılar qeyri-adi güclü yeraltı qrunt suları ilə qarşılaşdı. Bütün tikinti sahələri su altında qaldı. Bütün problemlərin aradan qaldırılması büdcədən əlavə milyon avro ayrılmasını tələb edirdi. Lakin şəhər xəzinəsində belə bir vəsit yox idi və bu səbəbdən idman mərkəzinin tikintisi müvəqqəti olaraq dayandırılır. Yeni bələdiyyə başçısı Trifun Kostovski obyektin Makedoniya hökumətinin yurisdiksiyasına verilməsini istəyir. Lakin uzun müddət bu cəhdlər uğursuz olur. 2007-ci ilin fevral ayında hökumət sonunda obyektin hökumətinin yurisdiksiyasına verilməsi barədə müqaviləni imzaladı. İdman kompleksini idarə etmək üçün ayrı bir Boris Traykovski səhmdar cəmiyyəti təşkil edilir. Burada hər bir investor tikintidə yatırılan vəsaitlərə əsasən müəyyən sayda səhm almışdır. Əsas investor Makedoniya Hökuməti idi. Ümumi tikinti xərci 17 milyon avro olan büccənin 430 min avro sərmayəsi hökumətə məxsus idi

İdman mərkəzinin rəsmi açılışı 22 may 2008-ci il tarixində gerçəkləşir. Açılış mərasiminə Amerikanın basketbol komandası «Harlem Globrotrotters» dəvət olunmuşdur. Həmin vaxtdan etibarən burada həndbol, basketbol və voleybol müsabiqələri müntəzəm olaraq keçirilir.

2011-ci ildə Baş nazir Nikola Qruevski burada bir buz meydançası və kartinq yolunun açılışında iştirak etmişdir.

Qalereya
--------

* 
* 
* 
* 
*

İstinadlar
----------

1. ↑  "Спортска сала "Борис Трајковски"". 2010-11-20 tarixində orijinalından arxivləşdirilib. İstifadə tarixi: 2019-05-13.
2. ↑  Skopje gets Hockey Rink  Arxivləşdirilib 2016-03-03 at the Wayback Machine. Macedonian International News Agency.

Mənbə
-----

* Rəsmi saytı  (maked.)
* Boris Traykovski adına İdman Mərkəzi — Facebook səhifəsi
* Boris Traykovski adına İdman Mərkəzi — Twitter səhifəsi
**Sabir Abdulla** (18 sentyabr 1905 və ya 5 (18) sentyabr 1905, Kokand, Fərqanə vilayəti – 24 oktyabr 1972, Daşkənd) — özbək yazıçısı, şairi.

Həyatı və fəaliyyəti
--------------------

Abdulla Sabir (Sabircan Abdullayevin təxəllüsü) 18 sentyabr 1905-ci ildə Kokandda anadan olmuşdur.

Onun "Bahar" (1931), "Sevinc" (1933), "Dostluq" (1937), "Gülşən" (1939), "Həyat nəğmələri (1962), "Divan" (1970) şeir və hekayə toplularında zəhmət adamlarının həyatından söhbət açılır.

Abdulla Sabir "Mövlana Müqimi" (1965)romanının, "Bağban qızı" (1930), "Ayxan" (1935), "Qurban Ömərov" (1941) pyeslərinin, "Tahir və Zöhrə" (1943), "Muqimi" (1954), "Alpamış" (1959) musiqili dramlarının müəllifidir.

Abdulla Sabirə Özbəkistan ədəbiyyatında göstərdiyi xidmətlərinə görə 1944-cü ildə Özbəkistanın əməkdar incəsənət xadimi, 1965-ci ildə Özbəkistanın xalq şairi fəxri adları verilmişdir. O, 3 ordenlə təltif edilmişdir.

Abdulla Sabir 1972-ci ildə Daşkənddə vəfat etmişdir.

İstinadlar
----------

1. 1 2 3 4  Абдулла Сабир // Большая советская энциклопедия (rus.): [в 30 т.]. / под ред. А. М. Прохоров 3-е изд. Москва: Советская энциклопедия, 1969. Т. 1 : А — Ангоб. С. 16.
2. ↑  Azərbaycan Sovet Ensiklopediyası. I cild, Bakı, 1976.
3. 1 2 3 4  Azərbaycan Sovet Ensiklopediyası. I cild, Bakı, 1976.

Xarici keçidlər
---------------

|  |  |
| --- | --- |
|  Bu şablona bax   Normativ yoxlama | ISNI: 0000 0000 4130 9187 · LCCN: n89645835 · NTA: 213153122 · SUDOC: 119959739 · VIAF: 48375823 · WorldCat VIAF: 48375823 |
Bu adın digər istifadə formaları üçün bax: Nansen adası.

**Nansen adası** — Nordenşeld arxipelaqına daxil olan ada. Ada Şimal Buzlu okeanın Kara dənizi suları ilə əhatələnmişdir. İnzibati cəhətdən Rusiyanın Krasnoyarsk diyarı Taymır Dolqan-Nenes rayonu ərazisinə daxildir. Böyük Arktik qoruğu ərazisinə daxildir. Ada Norveç əsili qütb araşdırmaçısı Fritof Nansenin şərəfinə adlandırılmışdır. İkinci Dünya müharibəsi zamanı ada yaxınlığında baş vermiş döyüş Vunderland əməliyyatı olaraq tanınır. Materikdən 2,3 km enə malik olan Fram boğazı ilə ayrılır. Adanın uzunluğu 21 km, eni 2.5 km təşkil edir. Yaxınlığında iki ada vardır. Şimalda Pravda adası, qərbdə Vxodnoy adası. Şərqdə Bonevi adası yerləşir. Bu iki ada arasında məsafə 2 km-dir. Matisen boğazı ilə Vilkis adalarından ayrılır.. Qışda və bəzən isə ada və ətrafı buzla örtülü olur.

İstinadlar
----------

1. ↑  Обзорно-географический Атлас России. — Картография, АСТ, Астрель, 2010. — С. 88.
Aktiv Boyaq Maddələri – molekulunda atom və ya atomlar qrupu saxlayan və boyama zamanı liflərin makromolekullarının funksional qrupları (OH, NH2) ilə möhkəm kovalent rabitə yaradan (məsələn: amid, mürəkkəb efirlər) sintetik boyalar. Aktiv Boyaq Maddələri rəngin davamlılığını təmin edir. Aktiv Boyaq Maddələri sellülozlu lif materiallarının, təbii ipək və yunun, az hallarda poliamid liflərin boyanmasında (bəzək vurul masında) geniş istifadə edilir. Aktiv Boyaq Maddələri molekulunda reaksiyaya qabil qruplar (məsələn, 1,3,5 — trixlorazin qalığı, 2,4,6-trixlor və ya 2,4,5,6-tetraxlorpirimidin, 2-bromakrilamid, vinilsulfon qrupu) boyağın rəngini təyin edən xromofor sistemlə əlaqədardır. Reaksiyayaqabil qrupları daxil etməklə rəngi sarıdan qarayadək dəyişən istənilən xromofor sistemli aktiv boyalar almaq olur. Belə ki, aktiv monoazoboyalar sarı, yaşıl və qırmızı, antraxinonlu Aktiv Boyaq Maddələri göy, mis ftalosianın əsasında olan Aktiv Boyaq Maddələri isə füruzəyi rənglərə boyayır. Sellülozlu lifli materiallar üçün xlortriazinli, xlorpirimidinli, vinilsulfonlu Aktiv Boyaq Maddələri daha çox tətbiq edilir. Dixlortriazinli Aktiv Boyaq Maddələri (məsələn, formul I) başlıca olaraq monoazoboyaların və ya onların metallarla komplekslərinin sianurxloridlə emalından (formul II), həmçinin 1-amino-4 — brom-antraxinon 2-sulfoturşunun (formul III) aromatik diaminlərlə arilaminləşmə məhsullarından alınır. Monoxlortriazin Aktiv Boyaq Maddələri (məsələn, formul IV) dixlortriazinli Aktiv Boyaq Maddələrində xlor atomlarının amin və ya alkoksi qrupla əvəz edilməsindən alınır. Pirimidinli Aktiv Boyaq Maddələri, məsələn, dixlorpirimidinli Aktiv Boyaq Maddələri (formul V) triazinlərə analoji olaraq 2,4,6-trixlor və ya 2,4,5,6-tetraxlorpirimidindən istifadə edilərək alınır. Vinilsulfonlu Aktiv Boyaq Maddələri molekulunda 2-sulfoksietilsulfon qruplu SO2CH2CH2OSO3H qələvi mühitdə boyama prosesində liflə qarşılıqlı təsirdə olan vinilsulfona SO2CH=CH2 çevrilir. Məsələn, azoqoşmada vinilsulfonlu azoboyalar almaq üçün tərkibində reaksiyayaqabil qruplar olan diazotlaşmış aromatik aminlərdən istifadə edilir. Yunu boyamaq üçün 2 — brom akrilamidli CH2=C(Br)CONH, monoxlordiflüorpirimidinli, N-metiltauriletilsulfonlu SO2CH2CH2N(CH3)CH2CH2SO3H və digər qruplu aktiv boyalar istifadə edilir. Poliamid və asetat liflərin bərabər boyanmasında davamlı rəng alınması üçün dispers boyaların molekullarına reaksiyayaqabil qruplar (məsələn, 2-xloretilaminsulfonlu SO2NHCH2CH2C1) daxil edilir. Aktiv Boyaq Maddələrinin qələvi mühitdə liflə qarşılıqlı əlaqəsi boyanın hidrolizi ilə müşayiət olunaraq, boyanın lifdə saxlanmasını xeyli azaldır. Boyanın saxlanmasını artırmaq üçün Aktiv Boyaq Maddələri molekullarına eyni və ya müxtəlif xromofor sistemlərdə yerləşə bilən iki reaksiyayaqabil (məsələn, xlortriazinli və sulfoksetilsulfonlu) qruplar daxil edilir.

Mənbə
-----

* Azərbaycan Milli Ensiklopediyası (25 cilddə). 1-ci cild: A – Argelander (25 000 nüs.). Bakı: "Azərbaycan Milli Ensiklopediyası" Elmi Mərkəzi. 2009. səh. 248. ISBN 978-9952-441-02-4.
**Kərbəlayı Abdulla Canı oğlu** (1782, Şuşa – 1840, Şuşa) — şair, kimyagər.

Həyatı
------

Kərbəlayı Abdulla Canı oğlu 1782-ci ildə Şuşa şəhəridə doğulmuşdu. İbtidai təhsilini molla yanında almışdı. Sonra mədrəsədə oxumuşdu. Mədrəsə yoldaşlarından Mirzə Əzizin adı bəllidir. Şair idi. Öz adıyla rəvan təbli şeirlər yazırdı. Onun haqqında Mir Möhsün Nəvvab, Məhəmməd ağa Müctəhidzadə, Firidun bəy Köçərli öz əsərlərində söhbət açmışlar.

Təzkirəçi Mir Möhsün Nəvvab yazır: "Kərbəlayı Abdulla Canı oğludur və Qarabağın Şuşa qalasında sakin idi. Kəsbkarlıq da edərdi. Ağıllı bir adam idi və dövrünün ariflərindən hesab olunurdu. 1255-ci ildə (miladi 1839) sağ idi və təxminən 50 yaşı vardı. Bəzi qəribə elmlərlə maraqlanırdı. Eşitdiyimə görə, kimyanı məşq edirdi. O vaxtlar artıq səriştəsi də var idi".

Kərbəlayı Abdulla Canızadə Aşıq Səfi Valehlə yazışırdı. Kərbəlayı Abdulla 1840-cı ildə vəfat edib.

Kərbəlayı Abdulla Səfiyyə ilə ailə qurmuşdu. Əbdürrəhim, Əbdüləzim və Mehrəli adlı oğulları vardı.


Vikimənbədə ***Müəllif:Abdulla Paşa Canızadə*** ilə əlaqəli məlumatlar var.

Mənbə
-----

* Ənvər Çingizoğlu. Canızadələr. "Soy" dərgisi, 9 (17) Bakı, 2008.
**Caldapara Milli Parkı** (hind জলদাপাড়া ন্যাশনাল পার্ক) və ya keçmiş adı ilə **Caldapara vəhşi təbiət qoruğu**) — Hindistanın Qərbi Benqaliya ştatının Əlipurduar rayonunda, Himalay dağlarının şərq yamaclarında yerləşən milli park. Milli park Torsa çayının sahilindədir. Milli park dəniz səviyyəsindən 61 metr hündürlükdə yerləşmiş olub sahəsi 216.51 km2-dır. 1941-ci ildə bu ərazidəki zəngin flora və faunanı qorumaq üçün qurulmuşdur. Nəsli təhlükədə olan Hindistan kərgədanlarının 2-ci ən böyük populyasiyası burada yaşamaqdadır və milli park həmçinin biotop statusuna malikdir. Çilapata meşələri Hindistan filləri üçün Caldapara ilə *Buksa Pələng Qoruğu* arasında bir növ dəhliz rolunu oynayır. Bu milli parkın yanında yerləşən *Qorumara Milli Parkı* da Hindistan kərgədanlarına görə tanınır.

Tarixi
------

Bu ərazilərdə 1800-cü illərə qədər Toto və Meç tayfaları məskunlaşmışdılar. Milli park buna görə *Totapara* adı ilə də tanınır. 1941-ci ildə Hindistan kərgədanlarını qorumaq üçün *Caldapara vəhşi təbiət qoruğu* adı ilə qurulmuşdur. 2012-ci ilin mayında milli parka çevrilmişdir.

Flora və fauna
--------------

Milli parkı böyük savannalar örtür. Əsas diqqət burada Hindistan kərgədanlarına yönəldilir. Kaziranqa Milli Parkından sonra dünyada ən çox Hindistan kərgədanının yaşadığı milli parkıdır. Milli parkda bəbir, fil, Hindistan zambarı, muntjak, aksis, donuz maralı, çöldonuzu, bizon yaşayır.

Caldapara quş cənnətidir. Benqal dovdağının göründüyü nadir yerlərdəndir. Milli parkda yaşayan digər quş növlərinə pipikli qartal, uzunquyruq qartal, tüvik, sarı toxucu, cəngəllik toyuğu, tovuz quşu, kəklik aiddir. Piton, varan, bunqarus, kobra, qeko və 8 tısbağa növü ən geniş yayılmış sürünənlərdir.

Milli parkda bir çox heyvan növü nəsli kəsilmək təhlükəsi ilə qarşı-qarşıyadır.

Qalereya
--------

* 
* 
*

İstinadlar
----------

1. 1 2  "National Park status for Jaldapara Sanctuary". Times of India. 11 may 2012. 11 August 2015 tarixində arxivləşdirilib. İstifadə tarixi: 11 may 2012.
2. ↑  "Jalpaiguri Tourism". Jalpaiguri District Website. 2012-11-10 tarixində orijinalından arxivləşdirilib. İstifadə tarixi: 25 fevral 2012.
3. ↑  "Jaldapara Wildlife Sanctuary, India". 2014-12-10 tarixində orijinalından arxivləşdirilib. İstifadə tarixi: 2015-05-06.
4. ↑  "Wildlife Times: Elephants of North Bengal". 2011-07-18 tarixində orijinalından arxivləşdirilib. İstifadə tarixi: 2015-05-06.
5. ↑  "জাতীয় উদ্যানের স্বীকৃতি জলদাপাড়াকে". Anandabazar Patrika (Benqal dilində). 11 may 2012. 11 May 2012 tarixində orijinalından arxivləşdirilib. İstifadə tarixi: 11 may 2012.

Xarici keçidlər
---------------


Vikianbarda ***Caldapara Milli Parkı*** ilə əlaqəli mediafayllar var.  

* VikiSəyahətdə **Jaldapara** haqqında səyahət məlumatları var.

* jaldapara.in — Caldapara Milli Parkının rəsmi saytı
**Mirzə Məhəmməd bəy Məşədi Bayram bəy oğlu Allahquliyev** (1827, Şuşa – 1889, Şuşa) – şair

Həyatı
------

Mirzə Məhəmməd bəy Məşədi Bayram bəy oğlu 1827-ci ildə Şuşa şəhərində anadan olmuşdu. Mükəmməl mədrəsə təhsili almışdı. Şair idi. Katib təxəllüsü ilə xoştəb şeirlər yazırdı. Şuşada fəaliyyət göstərən "Məclisi-Fərəmuşan" şairlər yığnağının üzvü idi. O, ərəb, fars dillərini kamil bilməklə, rus və erməni dillərini də tamam-kamal öyrənmişdi. Onun haqqında Mir Möhsün Nəvvab, Məhəmməd ağa Müctəhidzadə, Firidun bəy Köçərli öz əsərlərində söhbət açmışlar. Salman Mümtaz Katibi kamil sənətkar kimi oxuculara təqdim etmişdi.

Mirzə Məhəmməd Katib 1889-cu ildə vəfat edib.

Yaradıcılığı
------------


***Vikimənbədə*** **Mirzə Məhəmməd Katib** ilə əlaqəli məlumatlar var.

Mənbə
-----

* Ənvər Çingizoğlu, Allahqulu ağanın törəməsi, "Soy" еlmi-kütləvi dərgi, 2010, № 6, səh.9–14.

Həmçinin bax
------------

|  |  |
| --- | --- |
|  | ***Şair** ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin*. |
**Senqe Motomaro** (千家 元麿?, 8 iyun 1888, Tokio[d] – 14 mart 1948, Tokio) – Yaponiya şairi.

Həyatı
------

Senqe Motomaro 1888-ci ildə Yaponiyanın Tokio şəhərində Senqe Takatominin oğlu kimi doğulmuşdur. Keyo Universitetində təhsil almış, Koroku Satonun şagirdi olaraq hayku öyrənmişdir.

Yaradıcılığı
------------

Senqenin poeziyası humanistik və optimistik tonuna görə tanınır, eləcə də, Şirakaba məktəbinin fəlsəfəsini əks etdirir. O, gənc yaşlarından etibarən bu məktəbə qoşulmuş və ölümünə qədər məktəbə sadiq qalmışdır. Senqə bəzi illərdə aylıq 30–40 şeir yazırdı. O, şeirlərini "sənətsiz" adlandırsa da, emosionallıqdan uzaqlaşaraq gündəlik hadisələri təsvir etməyə çalışırdı.

Əsas kitablarından biri olan *"Cibun va mita"* (*azərb.* "Mən gördüm"‎, 1918) əsərinin açılış şeiri olan *"Kuruma no oto"* (*azərb.* "Maşınların səsi"‎ ən məşhur şeirlərindən biri hesab olunur. *"Mukaşi no ie"* (*azərb.* "Keçmişin evi"‎, 1929) adlı avtobioqrafik əsərində isə aristokratik tərbiyəsini təsvir etməyə çalışmışdır. *"Taiyoju"* jurnalının redaktoru olmuşdur.

İstinadlar
----------

1. 1 2 3  The Japan Biographical Encyclopedia & Who's Who
2. 1 2 3 4 5 6  Kodansha Encyclopedia of Japan

Ədəbiyyat
---------

* The Japan Biographical Encyclopedia & Who's Who (ingiliscə) (II). Tokio: Rengo Press. 1961. səh. 1365. İstifadə tarixi: 5 yanvar 2023.
* Kodansha Encyclopedia of Japan (ingiliscə). VII cild (Sake–Temm). Tokio: Kodansha. 1983. səh. 66. ISBN 0-87011-627-4. İstifadə tarixi: 5 yanvar 2023.

|  |  |
| --- | --- |
|  Bu şablona bax   Lüğətlər və ensiklopediyalar | Prabook |
| 

| Normativ yoxlama |
| --- |
| CiNii: DA00375182 · ISNI: 0000 0000 8208 0235 · LCCN: n82037690 · NDL: 00069889 · NTA: 265029236 · SUDOC: 115587888 · VIAF: 25944005 · WorldCat VIAF: 25944005 |

 |
**Cal** — Unix və ya \*nix əməliyyatlar sistemlərində verilən ayı və ya ili ASCİİ formatında ekrana verən standardard proqramdır. cal ilə hər hansı əlavə verilməzsə, onda hal-hazırkı ayı ekrana verəcək.

Nümunələr
---------

```
$ **cal**
       October 2012     
  Su Mo Tu We Th Fr Sa 
      1  2  3  4  5  6 
   7  8  9 10 11 12 13 
  14 15 16 17 18 19 20 
  21 22 23 24 25 26 27 
  28 29 30 31
```

```
  $ **cal 2013**
                              2013
        January               February               March         
  Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa 
      1  2  3  4  5                  1  2                  1  2 
   6  7  8  9 10 11 12   3  4  5  6  7  8  9   3  4  5  6  7  8  9 
  13 14 15 16 17 18 19  10 11 12 13 14 15 16  10 11 12 13 14 15 16 
  20 21 22 23 24 25 26  17 18 19 20 21 22 23  17 18 19 20 21 22 23 
  27 28 29 30 31        24 25 26 27 28        24 25 26 27 28 29 30 
                                              31                   
 
         April                  May                   June         
  Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa 
      1  2  3  4  5  6            1  2  3  4                     1 
   7  8  9 10 11 12 13   5  6  7  8  9 10 11   2  3  4  5  6  7  8 
  14 15 16 17 18 19 20  12 13 14 15 16 17 18   9 10 11 12 13 14 15 
  21 22 23 24 25 26 27  19 20 21 22 23 24 25  16 17 18 19 20 21 22 
  28 29 30              26 27 28 29 30 31     23 24 25 26 27 28 29 
                                              30                   
 
          July                 August              September       
  Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa 
      1  2  3  4  5  6               1  2  3   1  2  3  4  5  6  7 
   7  8  9 10 11 12 13   4  5  6  7  8  9 10   8  9 10 11 12 13 14 
  14 15 16 17 18 19 20  11 12 13 14 15 16 17  15 16 17 18 19 20 21 
  21 22 23 24 25 26 27  18 19 20 21 22 23 24  22 23 24 25 26 27 28 
  28 29 30 31           25 26 27 28 29 30 31  29 30                
                                                                  
 
        October               November              December       
  Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa 
      1  2  3  4  5                  1  2   1  2  3  4  5  6  7 
   6  7  8  9 10 11 12   3  4  5  6  7  8  9   8  9 10 11 12 13 14 
  13 14 15 16 17 18 19  10 11 12 13 14 15 16  15 16 17 18 19 20 21 
  20 21 22 23 24 25 26  17 18 19 20 21 22 23  22 23 24 25 26 27 28 
  27 28 29 30 31        24 25 26 27 28 29 30  29 30 31
```
Bu adın digər istifadə formaları üçün bax: Osmanlı-Reç Pospolita müharibələri.

1633-1634 **Osmanlı-Reç Pospolita müharibəsi**, XVII əsrdə baş vermiş olan Osmanlı imperiyası ilə Reç Pospolita arasındakı müharibələrdən biridir.

Səbəbləri
---------

Reç Pospolita himayəsində olan kazaklar cəngavər və köçəri həyat tərzi sürən insanlar idi. Zaman-zaman kazaklar Osmanlı dövlətinin ərazisinə girir və basqınlardan sonra qənimətləri ilə geri qayıdırdılar. Kazakların cəsarəti XVII əsrin birinci yarısında o qədər artmışdı ki, Dunay və Qara dəniz sahilləri boyunca Osmanlı şəhərlərini talan etməklə kifayətlənmədilər, İstanbul boğazından daxili regionlara daxil olaraq Sarıyer və Yeniköy kimi bölgələri də talan etməkdən çəkinmədilər. Reç Pospolitanın bu zaman Rusiya çarizmi ilə müharibə vəziyyətində olmasını fürsətini bilən Osmanlı sultanı IV Murad Bosniya bəylərbəyi Abxaz Mehmed Paşanı Reç Pospolita üzərinə göndərdi.

1633
----

**Kamenets-Podolski qalası**
Döyüş 1633-cü il iyunun 29-da, təxminən 1000 Noğay tatarının Kamenets-Podolski qalasına hücum etməsi ilə başladı. Hücumdan sonra tatarlar talan və əsirlərlə Osmanlı torpaqlarına qayıtdılar. Bunu eşidən Polşa komandiri Stanislav Koniecpolski tatarları 2000 əsgərlə təqib etdi. Polşa və Moldavia arasındakı sərhəd olan Dnestr çayını keçərək Osmanlı ərazisinə girdi. Noğayları hakladı və onları məğlub etdi, əsirləri və qənimətləri geri aldı. Geri dönüb Kamaniçe qalasında müharibə hazırlıqlarına başladı. Abxaz Mehmed Paşa 1633-cü ilin sentyabrında ordusu ilə Polşaya yola düşdü. Noğay xanı Qandəmir və qoşunlarını da özü ilə apardı. Oktyabrın 20-də Dniester çayını keçib Polşa ordusu ilə üz-üzə gəldi. Ancaq bu hücum uğursuz oldu.

1634
----

8 aprel 1634-cü ildə Osmanlı sultanı IV Murad şəxsən özü ordularına başçılıq edərək Polşaya hücum etmək üçün İstanbuldan Ədirnəyə gəldi. Aprelin 27-də Ədirnəyə gəldi. 14 iyun 1634-cü ildə Polşa və rus çarları arasındakı müharibə polyakların qələbəsi ilə başa çatdı və Polanowie müqaviləsi imzalandı. Bundan sonra yeni Polşa kralı IV Wadyslaw Waza gözlərini Osmanlı dövlətinə çevirdi. Ordular bir-birinə tərəf irəlilədikcə sıx diplomatik münasibətlər baş tutdu. Qütblər iyulun 27-də Varşavaya göndərilən çavuş Şahin Ağa ilə razılığa gəldilər və müharibə başa çatdı. Beləliklə IV. Murad döyüşə ehtiyac qalmadan Ədirnədən İstanbula orduları ilə qayıtdı.

Abxaz Mehmed Paşa Polşaya qarşı müvəffəqiyyətli olmuşdu, ancaq əvvəllər Cəlali üsyanlarına başçılıq etdiyi üçün IV Muradın tam etibarını qazana bilməmişdi. Polşa ilə barışdıqdan sonra IV Muradın əmri ilə edam edildi. Quyucu Murad Paşa məzarlığında dəfn edildi. Sentyabr ayında isə Polşa ilə sülh müqaviləsi imzalandı.
**Yelkən qaya** — Karasnodar diyarında təbiət abidəsi. Qaya Qara dənizin sahildə, Gelencik şəhərindən 17 km cənub-şərqdə, Praskovevka kəndinin (sahil boyu 500 metr) və Canxot (4,5 km) xutorunun yaxınlığında yerləşir.

Ümumi məlumat
-------------

Yelkən qayası dəniz sahilində yerləşən vertikal şahid dağ mənşəli qumdaşı parçasıdır. Qaya əsas hissədən uçqun səbəbi ilə ayrılmışdır. Xarici görünüşünə görə qaya parçası düördbucaqlı yelkəni xatırladır. O üzdən yelkən adlandırılıb. Qayanın qalınlığı bir metrdən çoxdurur. Hündürlüyü 25 m, uzunluğu isə 20 m-dir. Bəzi mənbələrdə isə hündürlüyü 30 m, uzunluğu isə 25 m qeyd olunur. Qayanın dörddə üçündən çoxu sahilə perpendikulyar olaraq dənizə daxil olub.

Qaya üzərində, 2,5 hündürlükdə dəlik var. Onun yaranma səbəbi aydın deyil. Bəzi mənbələrdə göstərilir ki, Qafqaz müharibəsi zamanı dağ artilleriyasının atəşi nəticəsində yaranıb. Ancaq dəliyin mənşəyinin bu versiyası sual altındadır: Qara dəniz sahillərini tədqiq edən S.Vasyukov 1903-cü ildə qayanı tədqiq etdikdən sonra yazırdı ki, "... dənizçilər döyüş gəmisindən atəş açdılar, 4 mərmi atdılar, amma divar sarsılmaz olaraq qaldı, baxmayaraq ki, heç vaxt qayanı deşməyən top mərmilərinin izləri nəzərə çarpır ...".

Qaya üzərində həmən hündürlükdə başqa bir kiçik dəlik də var. Onu görmək üçün Canxot qəsəbəsi tərəfə baxmaq lazımdır.

Sahil tərəfdən qaya üzəri ilə aşağı çətinliklə bir qayaya dırmanma yolu mövcuddur. Fransız çətinlik dərəcəsinə əsasən yol 4-cü kateqoriyaya aiddir. 2015-ci ilin məlumatlarına əsasən marşrut yetərincə köhnədir. Bəzi yerlərdə uçmalar müşahidə olunur. Qarmaqlar artıq zəif tutulur (və boltlar paslanıb). Mütəxəssislər yolu dırmanmamağı məslət görür.

Meydana gəlməsi
---------------

Bu bənzərsiz formasiyanın meydana gəlməsinin səbəbləri dənizin quruya irəliləməsi, eroziya, eləcə də qayaların fərqli bərliyə malik olması idi.

Qorunması
---------

Təbiət abidəsi statusu 24 noyabr 1971 -ci ildə Gelencik şəhəri rəhbərliyi tərəfindən qayaya verilib. Qaynın qorunması Divnomorsky kənd məclisinə həvalə edilib.

İstinadlar
----------

1. ↑  "Окрестности >> Скала Парус". 2007-03-12 tarixində arxivləşdirilib. İstifadə tarixi: 2021-10-23.
2. ↑  "Скала Парус". 2022-04-21 tarixində arxivləşdirilib. İstifadə tarixi: 2021-10-23.
Kioto şəhərində Racomon darvazasının yerində qoyulan xatirə işarəsi
**Racomon** (*yap.* 羅城門 və ya *yap.* 羅生門, həmçinin *Radzemon* və ya *Raseymon*, *"Rasyo daravazası"*, hərfi tərcümədə *"qala qapıları"* deməkdir) - Yaponiyanın keçmiş paytaxtları Nara (Haydze-kö) və Kioto (Heyan Kö) şəhərlərinin əsas şəhər prospektinin cənub küncündə dayanan darvazadır. Əks küncdə (şimal tərəfdə) Sudzaku (Sudzakumon) darvazası dayanırdı. Bu darvazadan İmperator iqamətgahına parad daxil olurdu.

Racomon darvazası ilk əvvəl "Radzemon" adını daşıyırdı: "radze" sözü şəhər (qəsr) ərazisinin xarici hüdudlarını bildirirdi. Burada əsasən qədim çin şəhərsalma ənənəsi öz əksini tapmışdır. "Racomon" sözü isə işlək hala məşhur dramaturq Kance Nobumiçunun (1435-1518) No teatrında tamaşaya qoyduğu pyesdən sonra məşhurlaşmışdır.
Sonralar teatr pyesini yox, darvazanı bildirmək üçün Radzemon sözündən istifadə edirdilər.

Kiotoda yerləşən Racomon
------------------------

Racomon darvazasının miniatür modeli
Kioto şəhərində yerləşən Racomon darvazası Heyan dövründə ucaldılmış iki əzəmətli darvazadan biridir. 789-cu ildə tikilən bu darvazaların eni 32 m-dən çox, hündürlüyü 8 metrə yaxın idi. XII əsrdə darvaza oğru və soyğunçuların məskəni sayılaraq xarabaya çevrilmişdir. Darvazanın tikintisində cəsədləri və yetim uşaqlardan istifadə edirdilər. Əfsanəyə görə, darvaza iblis İbaraki Dodzinin məskəni idi.

Məhz bu dağılmış darvaza Ryunosuke Akutaqavanin "Racomon darvazası" və Akira Kurosavanın eyniadlı filmində cərəyan edən hadisələr üçün əsas səhnə rolunu oynamışdır. Ryunosuke Akutaqava üçün Racomon Heyan dövrünün süqutu dövrlərində yapon cəmiyyətinin mənəvi və fiziki ayrılığının simvolu idi.
Hal-hazırda Racomon darvazasının yerində hətta özül belə yoxdur. Minami rayonunda yerləşən bu tarixi yer ancaq izahedici lövhədə yadda qalan işarə ilə qeyd olunmuşdur.

Nara şəhərində yerləşən Racomon
-------------------------------

Nara şəhərində yerləşəm darvaza isə Heydze saray kompleksinin Sudzakumon darvazasından 4 km məsafədə cənuba uzanırdı. Darvazaların əsasını təşkil edən daş bloklar 1969-1972-ci illərdə aparılan tədqiqatlar zamanı aşkar edilmişdir. Özülün qalmış elementlərinə əsasən darvazanın eninin 41.5 m olması müəyyən olunmuşdur. Darvazanın özülünü təşkil edən bir neçə daş blokdan XVI əsrdə Toyetomi Xidenaqa Koriyamada yerləşən qəsrinin genişləndirilməsi işlərində istifadə etmişdir.

Həmçinin bax
------------

* Raşomon (film, 1950)
* Raşomon (hekayə)
* Torii

İstinadlar
----------

1. ↑  Akira Kurosawa, *Rashomon: Akira Kurosawa, Director*, pp. 114–15. Rutgers University Press, 1987.
**Rabotniçki** — Makedoniya Respublikasında futbol klubu.

"Rabotniçki" futbol komandasının stadionu Makedoniyanın paytaxtı Skopye şəhərində yerləşir. 1937-ci ildə yaradılmış komanda əsasən keçmiş Yuqoslaviyanın ikinci divizionunda oynayıb. Komanda cəmi iki il Yuqoslaviyanın yüksək liqasında mübarizə aparıb. Makedoniya müstəqillik qazandıqdan sonra komanda ölkənin birinci divizionuna keçib. 2001-ci ildə "Rabotniçki" milli çempionatda ikinci yeri tutaraq, UEFA Kuboku uğrunda mübarizəyə qatılıb. İlk dəfə ölkə çempionu titulunu 2005-ci ildə rəsmiləşdirən Skopye komandası bir il sonra bu uğurunu təkrarlayıb. 2008-ci ildə isə üçüncü dəfə çempion olmaqla yanaşı ölkə kubokuna da sahib çıxıb.

Avropada çıxışları:

UEFA Kuboku 2002/2003

Rabotniçki (Makedoniya) - Vorskla (Ukrayna) 0:2; 2:0

UEFA Kuboku 2005/2006

Rabotniçki (Makedoniya) - Bazel (İsveçrə) 0:1; 6:2

UEFA Kuboku 2007/2008

Rabotniçki (Makedoniya) - Bolton Uenderers (Böyük Britaniya) 1:1; 0:1

UEFA Çempionlar Liqası 2004/2005

Rabotniçki (Makedoniya) - Skonto (Latviya) 6:0; 1:0

Rabotniçki (Makedoniya) - Lokomotiv (Rusiya) 1:1; 0:2

UEFA Çempionlar Liqası 2005/2006

Rabotniçki (Makedoniya) - F91 Dyudelanj (Lüksemburq) 0:0; 0:1

Rabotniçki (Makedoniya) - Debretsen (Lüksemburq) 4:1; 1:1

Rabotniçki (Makedoniya) - Lill (Fransa) 0:1; 3:0

UEFA Çempionlar Liqası 2008/2009

Rabotniçki (Makedoniya) - İnter (Azərbaycan) 1:1; 0:0

Mənbə
-----

* Rəqibimizlə tanış olun[*ölü keçid*]


|  |  |
| --- | --- |
|  | ***Futbol klubu** ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin.* |
**Qrenada bayrağı** — Qrenadanın Dövlət bayrağı

Qrenadanın dövlət bayrağı rəsmi olaraq 1974-cü ilin 7 fevralda təsdiqlənmişdir. Bayrağın parametrləri 3:5 nisbətindədir. Bayraqdakı sarı rəng Qrenada üzərindəki günəşin və qrenadalıların mehribanlığının rəmzidir. Qırmızı rəng harmoniyanı, birliyi və cəsarəti tərənnüm edir. 7 ulduz şəkli isə ölkənin inzibati ərazilərinin sayı ilə eynilik təşkil edir. Bayraq üzərində həmçinin cövüz şəkli yerləşdirilib. Bu da əbəs yerə deyildir. Belə ki, cövüz istehsalı ölkə iqtisadiyyatının əsasını təşkil edir. Qrenada dünyada cövüz istehsal edən lider dövlətlərdən biridir.

| ⛭Qrenada mövzularda |
| --- |
| 
Gerb • Bayraq • Himn • Dövlət quruluşu • Konstitusiya • Parlament • İnzibati bölgü • Coğrafiya • Şəhərlər • Paytaxt • Əhali • Dillər • Tarix • İqtisadiyyat • Kənd təsərrüfatı • Energetika • Valyuta • Mədəniyyət • Din • Kinematoqraf • Ədəbiyyat • Musiqi • Bayramlar • İdman • Təhsil • Elm • Nəqliyyat • Turizm • Poçt (tarixi və markaları) • İnternet • Silahlı qüvvələr • Xarici siyasət

**Portal "Qrenada"**
 | Qrenada |



|  |  |
| --- | --- |
|  | *Qrenada ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin.* |
**Hana Poniska** (slovak. Hana Ponická; 15 iyul 1922 – 21 avqust 2007, Banska Bistritsa) – Slovak yazıçı, publisist, tərcüməçi, ictimai xadim, dissident.

Bioqrafiyası
------------

Hana Poniska 1922-ci ildə anadan olub. 1944 Slovakiya milli qiyamında iştirak edir. 1948-1950-ci illərdə əri, şair Stefan Jari ilə birlikdə Romada yaşayır. Vətənə qayıtdıqdan sonra "Smena na nedeľu" jurnalının ədəbi redaktoru vəzifəsində çalışır.

1956-1977-ci illərdə Yazıçılar Birliyinin üzvü olur. 1968-ci ildə Varşava Paktı birliklərinin Çexoslovakiyaya hücumuna etiraz etdiyi üçün işindən qovulur. Daha sonra 1972-ci ildə Smena qəzetinin redaksiyasından çıxarılır.

1977-ci ildə Hana Poniska Çexoslovakiya Yazıçılar Birliyinin qurultayında müasir mədəniyyət siyasətini tənqid edəcək çıxına icazə verilimir, ancaq məruzəsi protokola daxil edilir. Bu dövrdən etibarən Hana Poniska Yazıçılar Birliyindən çıxarılır. Poniskanın əsərlərinin nəşri qadağan edilir.

1977-ci ildə Vatslav Havel və digər Çexoslovakiya ziyalıları ilə birlikdə "Xartiya 77" İnsan Haqları Manifestosunu imzalayır.

1989-cu ilə qədər fəal dissident olan, Hana Poniskanın mətnləri samizdat və xaricdə nəşr olunur, Azad Avropa Radiosunda səsləndirilir. 1989-cu ilin avqust ayında Hana Poniska Sovetlərin Çexoslovakiyaya hücumunun ildönümündə bir mitinq təşkil etdiyi üçün həbs olunur, lakin noyabr ayında Məxməri inqilab tərəfindən sərbəst buraxılır.

1990-cı ildə Xristian Demokratik Hərəkatın qurucularından biri olur.

Hana Poniska 2007-ci ildə vəfat edir. Doğulduğu Haliç kəndində dəfn edilmişdir.

Yaradılıcılığı
--------------

Qana Ponitskaya uşaqlar üçün roman və qısa hekayələrin, yetkinlər üçün film ssenarilərinin müəllifidir. İtaliya, Fransa, Macarıstan və Almaniyadan olan yazıçıların bir sıra ədəbi əsərlərini slovak dilinə tərcümə etmişdir.

Mükafatları
-----------

"Çex Respublikası qarşısındakı xidmətlərinə görə"1-ci dərəcəli medalı (1996)

Ludovit Ştur ordeni, 1-ci dərəcə (2002).

Seçilmiş əsərləri
-----------------

* 1959 — *Ábelovský dom*
* 1964 — *Prísť, odísť*, hekayələri
* 1968 — *Bosými nohami*, hekayələri
* 1974 — *Janko Novák*
* 1989 — *Lukavické zápisky*
* 1990 — *Milan Rastislav Štefánik*

İstinadlar
----------

1. 1 2 3  Evidence zájmových osob StB (EZO).
2. 1 2  .
3. ↑  "Hana Ponicka, Slovak Writer Dies at 85". Oklahoman.com (ingilis). 2007-08-22. 2020-10-27 tarixində arxivləşdirilib. İstifadə tarixi: 2020-10-21.
**Rac Müzəffər oğlu Qasımov** (18 oktyabr 1978, Ermənistan) — Ukrayna Azərbaycanlıları Birləşmiş Diasporunun Jitomir regional nümayəndəliyinin sədri.

Həyatı
------

Rac Qasımov 18 oktyabr 1978-ci ildə indiki Ermənistanda doğulub. 1988-ci ildə Ermənistandan məcburi köçürülən Rac Qasımovun ailəsi Bakının Qaradağ rayonunda məskunlaşıb. O, 1995-ci ildə Qaradağ rayonundakı 139 nömrəli orta məktəbi bitirib. 1995-ci ildən 1997-ci ilə qədər isə Jitomir şəhərində 17 nömrəli orta məktəbdə təhsil alıb.

1997-ci ildə Ukraynanın Xarici Ticarət Akademiyasının Beynəlxalq İqtisadiyyat və İdarəetmə fakültəsinin qiyabi şöbəsinə daxil olub və 2003-cü ildə oradan məzun olub. 2017-ci ildə Jitomir Milli Aqroekoloji Universitetinin İqtisadiyyat və İdarəetmə fakültəsinə daxil olub.

2014-cü ildən Ukrayna Azərbaycanlıları Birləşmiş Diasporunun Jitomir regional nümayəndəliyinin sədridir.

Ailəsi
------

Ailəlidir, üç övladı (Ayşə, Ruslan və İmran) var.

Fəaliyyəti
----------

2014-cü ildən Ukrayna Azərbaycanlıları Birləşmiş Diasporunun Jitomir regional nümayəndəliyinin sədridir.

12 sentyabr 2014-cü il tarixində Ukrayna Azərbaycanlıları Birləşmiş Diasporu və Rac Qasımovun nümayəndəliyi ilə Jitomir şəhərində 17 saylı orta məktəbin bazasında Azərbaycan dili, tarixi və mədəniyyəti üzrə Təhsil-Mədəniyyət Mərkəzi açılmışdır. 2015-ci ildə UABD-nın Jitomir regional nümayəndəliyi olaraq Novruz bayramı və 2018-ci ildə UABD-nın dəstəyi ilə Jitomir şəhərində Müslüm Maqomayevin xatirəsinə həsr olunmuş konsert keçirilmişdir.

Mükafatları
-----------

* 2017-ci ildə "Ukraynanın müstəqilliyinin 25 illiyi" medalı ilə təltif edilib.
* 2018-ci ildə isə Ukrayna Azərbaycanlıları Birləşmiş Diasporu tərəfindən "Azərbaycan Xalq Cümhuriyyətinin 100 illiyi" medalı ilə təltif edilib.

İstinadlar
----------

1. 1 2 3  "Ukraynanın mərkəzində fəaliyyət göstərən Azərbaycan diaspor təşkilatlarının regional nümayəndəlikləri". 2019-05-18 tarixində orijinalından arxivləşdirilib. İstifadə tarixi: 2019-05-15.
2. ↑  Ukrayna — Azərbaycan mədəniyyət mərkəzi açılıb
3. ↑  Ukrayna Azərbaycanlılarının Birləşmiş Diasporunun Jitomir vilayətindəki nümayəndəliyi
**Sevgi 101** (ing. *Love 101*, türk. *Aşk 101*) — ilk mövsümü 24 aprel 2020-ci ildə Netflix platformasında yayımlanan, ssenarisi Meriç Acəmiyə məxsus və rejissoru Əhməd Katıksız və Dəniz Yorulmazər olan Türkiyə istehsalı internet serialı. İkinci mövsüm çəkilişləri ilk mövsümlə birlikdə çəkildi.

Məzmun
------

### Mövsüm 1

4 nadinc və 1 nümunəvi şagirdin əziyyətli yaşayışı 1988-ci ildə baş verən hekayəsindən bəhs edilir. Hekayəni rəvayət edən İşıq (Badə İşcil) artıq böyümüş, illər sonra təkrar görüşmək üçün lisey dostlarına məktub göndərmişdir. Böyük yaşlı Eda (Tuba Ünsal) ona qoşulmuş və digərləri gözlənilməkdədir. Böyük yaşlı İşığın rəvayətinə 2000 və əvvəlinin musiqiləridə kömək edir. Birbirindən fərqli səbəblərdən ötrü məktəb idarəsiylə problem yaşayan Sinan (Mərd Yazıçıoğlu), Kərəm (Kubilay Aka), Eda (Alina Boz) və Osman (Səlahaddin Paşalı) daha əvvəl dəfələrlə məktəbdən atılma təhlükəsi yaşamış və təxminən bütün müəllimləri bezdirmişdir. Məktəbin müdirü Necdət (Müfit Qayacan) məktəbdən atılmaları üçün fürsət axtararkən onların məktəbdən atılmamaları üçün əlindən gələni əsirgəməyən tək müəllim Burcu (Pınar Dəniz) müəllimədir. Burcu müəllimənin təyinatının çıxdığını öyrəndiklərində getməsinin qarşısını almaq üçün onu məktəbin fiziki tərbiyə müəllimi Kəmala (Kaan Urqançıoğlu) aşiq etmək planı edərlər. Planın davam etməsi üçün sevgidən anlayan birilərinə ehtiyacları vardır. Məktəbin nümunəvi şagirdlərindən İşığı (İpək Filiz Yazıçı) köməkçi olması üçün məcbur edərlər.

Çəkiliş
-------

Birinci və ikinci mövsüm çəkilişləri İstanbulun Şişli rayonundakı Akif Tunçel Peşə və Texniki Anadolu Liseyində baş tutdu .

Rollarda
--------

* Mert Yazıcıoğlu — Sinan
* Kubilay Аka — Kərəm
* Alina Boz — Eda
* Səlahəddin Paşalı — Osman
* İpek Filiz Yazıcı — İşıq
* Pınar Deniz — Burcu
* Kaan Urgancıoğlu — Kamal
* Müfit Kayacan — Necdət
* Bade İşçil — böyük yaşlı İşıq
* Tuba Ünsal — böyük yaşlı Eda
* Buğra Gülsoy böyük yaşlı Sinan (2 mövsüm)

Mövsümlər
---------

Rəylər
------

Serial başlamazdan əvvəl Osman obrazı üzərində "Gey təbliğatı" və "Sapma"-nın edildiyi iddia edildi. Netflix isə bu iddiaları rədd etdi. Serialın ilk 8 hissəsini izləyən müəlliflər serialda belə bir obrazın olmadığını bildirdilər. Prokurorluq tərəfindən CIMER- dən şikayətlənən Sevgi 101 seriyasından verilən əvvəlki qərarda serialların ictimaiyyətə açıq olmayan bir platformada yayımlandığı və üzvlüyə görə ittiham edildiyi qeyd edildi; Bu platformaya öz istəyi ilə qoşulan üzvlərin sərbəst iradələri ilə seriallara baxmamaları lazım olduğunu ifadə edərək araşdırma üçün yer olmadığı qərara alındı.

İstinadlar
----------

1. 1 2  "Aşk 101 2. sezon ne zaman çıkacak, konusu ne? Aşk 101 nasıl izlenir, oyuncuları kimler?". 2020-06-04 tarixində arxivləşdirilib. İstifadə tarixi: 2020-06-10.

Xarici keçidlər
---------------

|  |  |
| --- | --- |
|  Bu şablona bax   Tematik saytlar | IMDb |
**Qreqorio Fuentes**( isp. Gregorio Fuentes; 11 iyul 1897, Lansarote, Kanar adaları – 13 yanvar 2002) — Ernest Heminqueyin "Qoca və dəniz" povestinin qəhrəmanı Santiyaqonun mümkün prototipi kimi tanınan kubalı balıqçı və dənizçi.

Həyatı
------

Fuentes Kanar adalarında balıqçı və fermerlərin ailəsində anadan olmuşdur. Onun 6 yaşı olarkən atası Kubaya üzən qayığın göyərtəsində vəfat edir. Qreqorio digər miqrantlarla birgə Kubaya qədər üzür və ömrünün sonunadək Havana yaxınlığında yerləşən Koximar adlı balıqçı qəsəbəsində yaşayır. 1928-ci ildə o, ilk dəfə Ernest Heminqueylə tanış olur, 1933-cü ildə isə yazıçıya məxsus "Pilar" adlı yaxtanın kapitanı olur. Onlar biryerdə balıq ovlamaq üçün dənizə çıxırdılar və bir gün 300 funtluq marlin balığı ovlayırlar. İkinci dünya müharibəsi başlayarkən yazıçı öz yaxtasını alman sualtı qayıqlarına qarşı istifadə etmək qərarına gəlir və yaxtaya pulemyot quraşdırır.

Müharibə illərində alman sualtı qayıqları bəzən Kuba ətrafında üzür və özlərinin qida və su ehtiyatlarını təmin etmək üçün balıqçı gəmilərinə yaxınlaşırdılar. Heminquey qayığa yaxınlaşıb ona mərmi atmağı və pulemyotdan güllələməyi planlaşdırırdı lakin bunu etmək ona nəsib olmadı. Buna baxmayaraq, onun heyəti bir neçə dəfə sualtı qayıqları müşahidə etmiş və bu barədə Pentaqona məlumat ötürmüşdü. Bu təhlükəli səyahətlərdə yazıçını Fuentes müşayət edirdi.

"Qoca və dəniz" povesti 1952-ci ildə çap olunmuşdur və buna görə yazıçı ədəbiyyat üzrə Nobel mükafatı və Pulitser mükafatlarına layiq görülmüşdür. Yazıçı özü baş qəhrəmanın hansısa real bir şəxsin prototipi olduğunu təkzib etsə də yazıçının 20 illik dostu olan Fuentes Santiyaqo obrazının prototiplərindən biri hesab olunur. Balıqçı həmçinin 1958-ci ildə povestinin ekranlaşdırılması zamanı Santiyaqo rolunu oynayan aktyor Spenser Treysiyə öz məsləhətlərini vermişdir.

Heminqueyin intiharından sonra onun öz vəsiyyətinə əsasən qayıq Fuentesin şəxsi mülkü oldu lakin balıqçı onu dövlətə verməyi qərara aldı və daha sonra qayıq muzeydə nümayiş olunmağa başladı.

20-ci əsrin sonlarından etibarən artıq yaşlanmış Fuentes Kubada məşhurlaşmağa başladı, əcnəbi jurnalistlər onun görüşür və ondan yazıçı dostu barəsində xatirələrini dinləyirdilər. Onunla 15 dəqiiqəlik müsahibənin qiyməti 50 dollar idi. 2001-ci ildə Fuentes ispan vətəndaşlığı əldə etdi. O, öz həyat yoldaşı Dolores Perezlə 70 il birgə yaşadı və onların 4 qızı var idi. Qreqorio 2002-ci ildə 104 yaşında xərçəngdən vəfat etdi.

İstinadlar
----------
**Hande Mehan** (22 dekabr 1995, Diyarbəkir) — Türkiyə ifaçısı, bəstəkar, söz yazarı. Universitet illərində tanış olduğu Cem Adrian'ın prodüseri olan Hande musiqi karyerasına "Sen Beni Güzel Hatırla" mahnısı ilə başladı. Mahnı YouTube-da 10 milyon baxışdan çox oldu.

Karyerası
---------

22 dekabr 1995-ci ildə Diyarbəkirdə anadan olan Hande musiqi karyerasına 17 may 2018-ci ildə Youtube-da yayımlanan "Sən məni gözəl xatırla" ilə başlamışdır. Cem Adrian ilə birlikdə ifa etdiyi İlhan Şeşen mahnısı olan "Sən mənim mahnılarım" ilə 16 milyondan çox baxışı olan Hande Cem Adrianın konsertlərində də qonaq olub.

2018-ci ildə Trakya Musiqi Festivalında çıxış edən Hande, "Bizim üçün Çempion" filmi üçün "Oh, bu gözlər kor olsun" mahnısını da ifa etdi. Mahnı 30 dekabr 2018-ci ildə yayımlandı.

15 Avqust 2019-cu ildə Hakan Tunçbilek məsafələr adlı bir tək buraxdı.

Diskoqrafiya
------------

Tək albom
* "Sen Beni Güzel Hatırla" (2018)
* "Benimle Yaşa" (2018)
* "Dudak Kenarı" (2018)
* "Adı Yok" (2018)
* "Kime Veda Ediyorsun?" (2018)
* "Bu Gece Benimle Kal" (düet. Bandtra) (2019)
* "Bir Yol Var" (2019)

Duet mahnıları
* "Sen Benim Şarkılarımsın" (duet Cem Adrian) (2018)
* "Ah Bu Şarkıların Gözü Kör Olsun" (duet Cem Adrian) (2019)
* "Mesafeler" (duet Hakan Tunçbilek) (2019)
* "Kum Gibi" (duet Cem Adrian) (2019)
* "Bu Yollar Hep Sana Çıkar"

İstinadlar
----------

Xarici keçidlər
---------------

* Arxivləşdirilib 2020-01-28 at the Wayback Machine
**Mixail Mesxi adına stadion** (*gürc.* მიხეილ მესხის სახელობის სტადიონი) — Gürcüstanın Tbilisi şəhərində yerləşən və "Lokomotiv Tbilisi" klubunun ev oyunlarını keçirdiyi stadion.

Haqqında
--------

Stadion futbol və reqbi üzrə yarışları qəbul edə bilir. "Lokomotiv Tbilisi" futbol klubu ev oyunlarını bu stadionda keçirir. Futbol üzrə Gürcüstan yığması da bəzən ev oyunlarını burada keçirir. Stadion milliyətcə gürcü, məşhur sovet futbolçusu Mixail Mesxinin şərəfinə adlandırılıb. Stadion Gürcüstanda böyüklüyünə görə ikincidir, birincilik isə həmçinin Tbilisidə yerləşən Boris Payçadze adına Dinamo Arenaya məxsusdur, onun tutumu 55 min tamaşaçı həcmindədir.

Qalereya
--------

* 
* 
*

Həmçinin bax
------------

* Boris Payçadze adına Dinamo Arena

Xarici keçidlər
---------------


Vikianbarda ***Mixail Mesxi adına stadion*** ilə əlaqəli mediafayllar var.  

* Stadiums.at.ua saytında
* Sport-arenas.ru saytında
* Worldstadiums.com saytında Arxivləşdirilib 2021-01-18 at the Wayback Machine
**Aninin mühasirəsi (1064)** — Alp Arslanın komandanlığı altında türk ordusunun Ani şəhərini mühasirəyə alması nəzərdə tutulur.

Tarixi
------

XI əsrin ortalarından Səlcuqluların komandanlığı altında türk orduları Cənubi Qafqaza və ətrafına müdaxilələr etməyə başladılar. Mühüm qələbələrdən sonra bu bölgə ələ keçirildi. Bu prosesin bir parçası kimi 1064-cü ildə Ani şəhərindəki Bizans qüvvələri türk ordusu tərəfindən mühasirəyə alındı. Ani bu dövrdə möhkəm qala divarlarına sahib və əhalisi çox olan bir şəhər idi. Şəhəri əhatə edən müdafiə divarları çpx möhkəm olduğuna görə mühasirə döyüşləri ilə qalanın ələ keçirilməsi çətin hesab edilirdi. Lakin mancanaqlardan istifadə edən türk ordusu Alp Arslanın əmri ilə qalanın bəzi divarlarını dağıtmağı bacardılar və hücum edərək şəhəri ələ keçirdilər. Şəhərdəki Bizans ordusu öldürüldü və qaladakı Bizans döyüşçülərinin çox az bir hissəsi qaçıb canını qurtara bildi. Öldürülənlərin sayı o qədər çox idi ki, dövrün mənbələrinin qyd etdiyinə görə şəhərə cəsədlərin çoxluğuna görə girmək mümkün deyildi. Səlcuqlu rdusu öldürülənlərin sayından da çox əsirlər əldə etdilər. Ani şəhərinin ələ keçirilməsi ilə gələcək qələbələrə gedən yolda mühüm strateji mövqe qazanıldı. Bundan qısa müddət sonra daha da irəliləyən türk orduları tədricən Kiçik Asiya bölgəsini də ələ keçirdilər.

Həmçinin bax
------------

* Kapetron döyüşü
* Malazgird döyüşü

İstinadlar
----------

1. 1 2  Carey və başqaları, 2012
2. ↑  Baynes, 1878. səh. 72
3. ↑  Ibn al-Athir, 1898. səh. 52
4. ↑  The Proof of Mateos from Urfa and the Zeyli of Father Grigor, s.120
5. ↑  Ibn al-Athir, 1898. səh. 51
6. ↑  Müneccimbaşı, 2012. səh. 75
7. ↑  The Addendum of Matthew of Edessa, s.120

Mənbə
-----

* *Brian Todd Carey, Joshua B. Allfree, John Cairns.* Road to Manzikert: Byzantine and Islamic Warfare, 527–1071. 2012.
* *T. Baynes.*. New York: Encyclopædia Britannica - Charles Scribner's Sons. 1878.
* *İbn Əsir.* Əl-Kamil fi’t-Tarix. 1898.
* *Müneccim Başı Ahmed Dede.* Camiu'd-Düvel Selçuklular Tarihi. KABALCI YAYINLARI. 2017. 490.
Aydzuvakamtsuda samuraylar evindəki manekenlər daymyo Matsudayra Katamorinin öz müşavirinin iqamətgahına səfərini təsvir edirlər.
**Daymyo** (大名, *daimyo*?, *azərb.* böyük ad‎) — orta əsr Yaponiyasında iri hərbi feodallar. Əgər samuraylar X-XIX əsrlər yapon cəmiyyətinin elitası sayılırdılarsa, daymyolar samurayların elitası idilər.

Tərcümədə "böyük ad" mənasını verən bu məfhum IX-X əsrlərdə sabit hərbi təbəqə — buşi ilə eyni dövrdə ortaya çıxdı.

Daymyolar Edo dövründə
----------------------

Tottorili daymyo İkeda Yoşitakinin (池田慶栄,1834-1850) memorial tısbağası
Tokuqava şoqunatının hakimiyyətdə olduğu Edo dövründə daymyolar şoqundan çox güclü asılılığa düşdülər. Onlar şoquna vergi ödəməli, müxtəlif işlər üçün çox sayda adam verməli idilər, həmçinin, onların hakimiyyəti Tokuqava şoqunatının ciddi nəzarətində idi. Daymyo statusu qəti müəyyən olunmuşdu. Bu titulu yalnız illik gəliri 10 min koku düyüyə bərabər olan feodallar daşıya bilərdilər. Orta əsrlər Yaponiyasında feodalların potensial qüdrəti bu ölçü vahidi ilə qiymətləndirilirdi. Hesab edilirdi ki, bir samurayı bir il yedizdirmək üçün 1 koku (180,39 litr) düyü kifayətdir.

Tokuqava dövründəki 250-270 daymyodan ən varlıları 1,3 milyon koku gəliri olan Kaqa vilayətinin feodalları idilər, Kyuşudəki ən qədim Şimadzu klanının gəliri isə 730 min koku idi. Daymyolar arasında sonuncu əmlak bölgüsünü Tokuqava şoqunatının əsasını qoyan Tokuqava İeyasu şəxsən özü aparmışdı. Bununla o, öz rəqiblərini müflisləşdirmiş, əldə edilən gəlirləri isə elə bölüşdürmüşdü ki, daymyolar şoqun rejiminə təhlükə törədə biləcək dərəcədə güclənməsinlər.

Meyci islahatından sonra
------------------------

Daymyo, bütün samuray təbəqəsi kimi, öz gücünü XIX əsrin əvvəllərinə qədər qoruya bildi. Lakin hərbi-feodal dövlət quruluşunun iqtisadi geriliyi açıq-aşkar hiss edilməyə başlayırdı və qaçılmaz inkişaf meyilləri daymyoların samuray sinfi ilə birlikdə çökməsinə gətirib çıxardı. 1867-1868-ci illərdəki tamamlanmamış burjua inqilabından sonra 1869-1871-ci illərdə daymyolar bütün torpaqlarından məhrum olsalar da, böyük pul təzminatı aldılar. Onların bir vaxtlar sahib olduqları hədsiz hakimiyyət, böyük var-dövlət və hərbi qüdrət haqda bu gün yalnız ölkənin müxtəlif yerlərindəki əzəmətli qalalar xəbər verir.

Xarici keçidlər
---------------

* Lords of the Samurai: Legacy of a Daimyo Family Arxivləşdirilib 2009-07-05 at the Wayback Machine
* World History: Patterns of Interaction Arxivləşdirilib 2008-06-04 at the Wayback Machine
* Samurai, Chōnin and the Bakufu: Between Cultures of Frivolity and Frugality. Arxivləşdirilib 2008-05-31 at the Wayback Machine